Jegyzőkönyv

Készült Bezenye Községi Önkormányzat 2022. évi közmeghallgatásán 2022. november 8-án a Bezenyei Művelődési Ház Nagytermében.

Jelen vannak a jelenléti íven felsoroltak.

Márkus Erika polgármester köszönti a képviselő-testület éves közmeghallgatásán megjelenteket, az ülést 18:03 órakor megnyitja. Megállapítja, hogy a képviselő-testület határozatképes, mivel mind a 7 képviselő jelen van.

Elmondja, hogy a képviselő-testület évente legalább egyszer előre meghirdetett időpontban közmeghallgatást tart, melyen a helyi lakosság és a helyben érdekelt szervezetek képviselői helyi közügyeket érintő kérdéseket és javaslatot tehetnek.

Tájékoztatja a megjelenteket, hogy az elhangzott javaslatra, kérdésre a közmeghallgatás végén vagy legkésőbb tizenöt napon belül kell választ adni.

A közmeghallgatás során beszámol a falu gazdasági helyzetéről.

Elmondja továbbá, hogy a 2022. évi tervezés pozitív reményekkel indult, hiszen az önkormányzat költségvetése jelentős pályázati forrásokra, támogatásokra és saját megtakarításokra támaszkodhatott. Így a civil szervezeteknek teljes egészében biztosítani tudta a kérelmezett működési támogatást. Támogatni tudta a Bezenye SE, a Polgárőr Egyesület, a Templomtér Szépítők, a Papréti Nőegylet, a Zöld Diófa Nyugdíjas Klub és a Gyöngyvirág Nyugdíjas Klub munkáját.

Kammerhofer Róbert, a Horvát Nemzetiségi Önkormányzat elnöke szót kér, törvényességi észrevételt szeretne tenni. Elmondja, hogy testületi ülésen vannak, aminek vannak formai követelményei. Meg kell szavazni a testületi ülést. Jegyző Úrhoz intézi a kérdést, hogy a közmeghallgatás az testületi ülés, illetve a testületi ülés az közmeghallgatás? A mostani kiírás így történt meg, igaz-e?

Dr. Gáli Péter jegyző egyértelmű nemmel válaszol. Ez nem testületi ülés, ez közmeghallgatás.

Kammerhofer Róbert ezt kéri szó szerint jegyzőkönyvezni.

Dr. Gáli Péter elmondja, hogy a közmeghallgatásról az Mötv. külön szakasza rendelkezik. A testületi ülésről szintén külön szakasz rendelkezik. Vannak olyan szabályok, amelyek a közmeghallgatásra és a testületi ülésre is adottak, nevezetesen az, hogy a képviselő-testületnek határozatképesnek kell lenni. De egyébként más tekintetben nem minősül a kettő ugyanannak.

Kammerhofer Róbert megköszöni a tájékoztatást, és hozzáfűzi, hogy ennek még a törvényességi felügyeletnél utána néz, mert ezt másképp tudja.

Márkus Erika polgármester megköszöni az észrevételt és folytatja a beszámolót. Tehát az önkormányzat segítséget adott a helyi civil szervezeteknek. A támogatások felhasználásáról az érintett szervezetek beszámolót készítenek és elszámolnak.

A Művelődési Ház szervezésében meg tudtak valósítani számos kulturális rendezvényt. Az intézmény több szervezettel is felvette a kapcsolatot, köztük a Nemzeti Művelődési Intézettel, melynek támogatásával az évben az érdeklődők térítésmentesen juthattak el Lakitelekre és Kápolnásnyékre. Fontos feladatának tekinti a kultúrház a Digitális Jólét Programban való részvételt is. Ennek keretében maradandó élményekkel gazdagodtak az iskolások: LEGO-robottal játszhattak, megismerkedhettek a 3D nyomtatóval és a VR (virtuális valóság) szemüveggel, és drónt is reptethettek. Az intézmény csatlakozott a Déryné Programhoz, általa a nézők telt házas előadáson láthatták Pindroch Csabával a Segítség, megnősültem! és Sáfár Mónika és Kautzky Armand színművészekkel a Hazaszállnak a füstkarikák című előadást. Az iskolásoknak és óvodásoknak szóló Filharmónia-bérlet három koncerttel segítette a gyerekek komoly- és népzenei kultúrába való bevezetését. A művelődési ház együttműködik különböző szervezetekkel, így az egyházzal, a Caritassal. Ennek legfontosabb eredménye az idei Skupa 3 tábor. Valamennyi programra igaz, így a gyermeknap, falunap, búcsú, adventi ünnepek nem jöhetnének létre, ha a lelkes helyi lakosok, a képviselő-testület és a hivatali apparátus nem nyújtanának önzetlen és nélkülözhetetlen segítséget ebben a munkában. Lehetőségei szerint a kultúrház is próbálja támogatni az önszerveződő közösségeket, információs irodaként pedig segítséget nyújt a lakosságnak. Szép élmény volt szeptember 11-12-én a búcsú, október elején az idősek napja, október 23-án a nemzeti ünnep. A közeljövő programjainak kialakításában is tevékeny részt vállal az intézmény. Majd a Mikulás és az adventi ünnepek adnak munkát a szervezőknek. Fontos megemlíteni, hogy a községi könyvtár immár Varga Csaba könyvtáros vezetésével megújult állománnyal, áttekinthető rendszerrel várja az olvasókat.

A beruházások vonatkozásában a következők valósultak meg:

A tavalyi év végén befejeztük a Petőfi utca és a Dózsa György utca felújítását. A biztonságos, jó minőségű utak kialakítása kiemelt feladata az önkormányzatnak.

2021. decemberében nyújtottunk be támogatási kérelmet a temető fejlesztésére, és idén nyáron meg is tudtuk valósítani. A temetőben a meglévő rossz minőségű utak nem feleltek meg a kor követelményeinek és balesetveszélyesek is voltak. A megfelelő minőségű gyalogút kiépítése, továbbá a téli és esős időben a halottszállító jármű ravatalhoz való eljutásának biztonságossá tétele indokolt volt. Megszépült, biztonságosabbá vált az úthálózat a temetőn belül. Mindenszentekkor láthatták, hogy a régi, meg nem váltott sírok elbontása megtörtént, az emlékpark kialakítása is befejeződött, valamint a temetőhöz vezető utat is felújítottuk. A temetőhöz vezető kishíd felújítása is megvalósult teljes mértékben önkormányzati forrásból.

A bezenyei művelődési ház megújult külsővel és közművelődési szakember vezetésével folytathatja a kultúra, a horvát identitás, a múlt fontosságának megerősítését. Törekszenek a horvát hagyományok ápolására, őrzésére, az identitástudat megerősítésére. Többször láthatta a közönség a Jorgován Együttes és a Tambura Zenekar színvonalas műsorát. Kiemelt jelentőségű feladatuk az esélyegyenlőség megteremtése is.

Leader I. pályázaton a művelődési ház belső felújítására 5.241.810,- Ft-ot nyertek. A projekt keretén belül a belső terek, burkolatok, vizesblokkok újulnak majd meg, mely utóbbi igen rossz állapotban van. A Leader II. pályázaton, művelődési ház eszközbeszerzésére 5.000.000,- Ft-ot nyertek, segítségével a székek, fény és hangtechnika, színpadi függönyök teljes cseréje valósult meg. A külső terület karbantartásához fűnyíró traktor, a szakmai feladatok ellátáshoz megfelelő laptop beszerzése valósult meg. A megújulás a „300 éves a Művelődési Ház épülete” kulturális rendezvényre, 2022. július 23-ra sikeresen megvalósult.

A 2022. évi Magyar Falu program keretein belül a Papréti Kultúrház felújításában a nyílászárók cseréje megtörtént. A vizesblokkok felújításra kerülnek és kialakításra kerül egy csecsemőpelenkázó és akadálymentes mosdó, melyet így az új EU-s szabályozásoknak meg fog felelni. A főbejárathoz új előtető is megépül.

Örül, hogy itt van az óvodavezető asszony, mert a vele történt egyeztetések során megállapítást nyert, hogy a kerítés cseréjére van a legnagyobb szüksége az óvodának, hogy a gyerekek biztonságos és esztétikus környezetben játszhassanak. A Magyar Falu program keretein belül az óvoda kerítésének építésére sikeresen pályáztak. Az óvoda mintegy 40-50 éve készült drótfonatos kerítése elhasználódott, balesetveszélyessé vált. A kerítés az óvoda nyári bezárása alatt elkészült a gyermekek és óvónők nagy örömére.

Fűnyíró traktor beszerzésére pályáztunk közel 6 millió forint összegben, az önkormányzati zöldterület kezelési és karbantartási munkálatok elvégzésének segítésére. A pályázat 100%-os vissza nem térítendő támogatás formájában valósulhatott meg.

Jó híre van, miszerint az „Élhető települések” című TOP Plusz Program 3 alfejezetére pályázott sikeresen. 38.000.000,-Ft-ból a Művelődési Házon kicserélésre kerül a tetőhéjazat, új csapadékvíz-elvezető rendszer kerül kialakításra. Energetikai költségmegtakarítást eredményez a padlásfödém hőszigetelése és egy napelemes rendszer kialakítása. 22.000.000,-Ft-ból a Közösségi tér fejlesztése alcímen a sportpályáján egy tetővel fedett fa szerkezetes szín épül közel 100 m2-en. A Csapadékvíz elvezetés alcímre 28.670.000,- Ft összegű forrás érkezett. A 2021. augusztusi esőzések folytán világossá vált, hogy a csapadékvíz elvezetés mely területeken nem megfelelő. A legsúlyosabban érintett területek a Kossuth Lajos utca, a Pozsonyi utca és a Templom melletti ligetes terület.

A Tájház felújítására 18.000.000,-Ft összegű forrást biztosít a Népi Építészeti Program. Az önkormányzat közel 5 millió forinttal egészítette ki. A kivitelező jelenleg is dolgozik rajta, műemléki műszaki ellenőr és a Teleki László Alapítvány mentora szigorú felügyelete mellett.

A polgármesteri hivatal műszaki átadás-átvételét a jövő hétre tűztük ki. A Magyar Falu program keretein belül erre 14.960.219 forintot nyertünk, melyet Kormányzati határozattal további 20.000.000 forinttal egészítettek ki, és az önkormányzatnak is hozzá kellett tenni. Amint a fűtésrendszer javítása után át tudnak költözni. A felújítás során a praktikum, egyszerűség és energiatakarékosság voltak az elsődleges szempontok. Reméli, hogy mindenki nagy örömére szolgál majd.

Játszóterek fejlesztése is megvalósult. A Papréti játszótér után a Sportpálya mellett egy új játszótér került kialakításra. A Kossuth utcában a régi játszótér elbontásra került, és új helyre kerül áthelyezésre, szakember segítségével a szépülő tájház mögötti területre.

Több tervezés van még folyamatban, illetve vannak beadott pályázataink. A környező településeken mindenhol van Termelői Piac. A benyújtott pályázat szerint egy új, közel 100 m2 nagyságú helyi piacterületet kíván kialakítani az önkormányzat a Tájház mögötti területen. Itt is lennének vizesblokkok, mosdók.

Szurkol nagyon, hogy a szintén elbírálás alatt lévő TOP Plusz pályázaton sikeres legyen a Kossuth utca további részének felújítása. A Kossuth utca I., Kossuth utca II., névtelen utca (a Petőfi utca és Jókai utca közötti szakasz) kerülne felújításra. A bölcsőde megvalósulása esetén is fontos, hogy biztonságosan megközelíthető legyen a majdani intézmény. A bölcsőde építésére megnyert 196.000.000,-Ft összegű támogatás felhasználását is megkezdtük, jelenleg a közbeszerzési eljárás szakaszában jár.

Az utak építését mindenképp folytatjuk, ahogy az a választási ígéretekben szerepelt. Fontos szempont a jelenlegi bizonytalan gazdasági helyzetben, hogy azokat a projekteket fejezzék be, amire van pályázati forrás, és a finanszírozásnak csupán egy részét kell hozzá tenni az önkormányzat költségvetéséből. Ha nem tudjuk befejezni a megnyert pályázati projekteket, akkor a már megkapott forrást vissza kell fizetni. Amennyiben a jövő évi költségvetésünk megengedi, és esetleg nyílnak további pályázati lehetőségek, a Faiskola utca, a Rózsa köz és az Akác köz és így a Radnóti utca következhet.

Zöldfelületi munkálatokról pár szóban… Láthatja a lakosság, hogy a zöldfelületek nagyon szépen gondozottak. Most egy kissé kellemetlenebb része következik a beszámolónak. A nyár végén felszólítottuk a tulajdonosokat a környezetük rendbetételére, a zöldfelületek rendben tartására, falubejárások történtek. Kér mindenkit, hogy utoljára gondolja át, hogy esetleg megfeledkezett-e valamiről. Legyen szíves, mindenki nézze át, szállíttassa el, rakja rendbe környezetét! Ezért tavasszal és ősszel is biztosítottak lehetőséget a lomok és zöldhulladék elszállítására a lomtalanítások alkalmával.

A Településfásítási Programban 30 db fa kiültetésére volt lehetőségünk, sajnos nem mind éledt meg. Egyik bizottsági tagunk az éves tiszteletdíját felajánlotta elsősorban a Dózsa utca és a fennmaradó összegből más területek fásítására. A felajánlást köszönjük.

A feladatok végrehajtásához az állami és uniós támogatásokon kívül jelentős forrást biztosítottak a helyi adóbevételek, és maradványforrások.

A 2022. évi költségvetésben a maradvány összege 217.919.546 Ft volt, a helyi adóbevételekből származó bevétel előirányzata 97.895.822 Ft. Szeptember 15-ig ebből kommunális adóba 6.573.428 Ft, a terv 6.822.000 Ft, az építményadóba 9.189.176 Ft, a terv 9.593.462 Ft, a telekadóba 36.297.772 Ft, itt 73.275.360 Ft volt a terv, iparűzési adóba 9.594.702 Ft, itt 8.000.000 Ft a tervezett helyett már befolyt. Várhatóan az év végéig a decemberi befizetésekkel az adóbevételek maximálisan teljesülni fognak. Tehát jól állnak

2022. évben a hivatal létszáma átalakult. A zöldterület-gondozó kollégák csapata bővült, így gyorsabban, jobb minőségű, több munkát tudnak végezni. Az ügyintézők jelenlegi csapata hatékonyan, jó közösségben végzi munkáját, melyet a Hegyeshalmi Közös Önkormányzati Hivatal nagyban segít. Sokat köszönök a kollégáimnak, a terepen dolgozóknak. Köszönöm Jegyző Úr és Aljegyző Asszony segítségét is!

Köszönöm a képviselő-testület munkáját is, mely idén 16 alkalommal tartott ülést, ahol 124 határozat született, az önkormányzat 8 rendeletet alkotott 2022. évben. A szociális rendelet módosításával több embernek tudtak segítséget nyújtani. A szociális tüzelőről szóló rendeletet a következő testületi ülésen alkotja majd meg a testület.

Nagy feladat volt a népszavazás lebonyolítása, ami zökkenőmentesen, gyorsan lezajlott. Köszöni a Jegyző Úr és a HVB munkáját is. Még aznap este kifüggesztésre kerültek az eredmények a hirdetőtáblára és a községi honlapra.

A népszavazás a vonatkozó jogszabályok szerint érvénytelen volt. A helyi népszavazáson a választópolgárok kevesebb, mint fele, 637 választópolgár jelent meg, mely a választópolgárok 47,54%-a. A megjelentek 96%-a nemmel szavazott. 595 „nem” szavazat áll a 33 „igen”-nel szemben. Ez egy olyan politikai akarat, ami nem hagyható figyelmen kívül.

Az év elején, 2022. február 24-én Ukrajnában kitört a háborús helyzet, tömegesen érkeztek hazánkba menekültek. A nehézségek enyhítése érdekében gyűjtést indítottunk, ezúton is köszöni mindenkinek, aki felajánlást tett. A Művelődési Ház színpada megtelt adománnyal, melyet a megfelelő helyre el is szállítottak.

Ismertek azok a kormányzati intézkedések, amik a fegyveres konfliktusra, annak az energetikára gyakorolt hatásai vonatkozásában már megszülettek. Ezek nem csak a családokat, de az önkormányzatot és fenntartása alatt lévő intézményeket, az óvodát és a kultúrházat is érintik. A gáz ára lehet tizenhatszorosára, de lehet, hogy nyolcszorosára megy majd fel. Ezt nem lehet előre tudni.

A növekvő rezsidíjak, illetve az infláció emelkedése miatt az önkormányzat is takarékosságra kényszerül, ezért a hivatali dolgozók pénteki napokon otthoni munkavégzés keretében látják el feladataikat, így megtakarításokat érhetnek el az elektromos áram és a gázfogyasztás területén. Bízik abban, hogy 2023-ban is tud majd működni az önkormányzat.

Az infláció mértékét csak saccolni lehet jelen pillanatban, emiatt a működési kiadások ellenértékének növekedése is bizonytalan. Ez kihatással lesz nyilván a beruházásokra, fejlesztésekre, különböző szociális juttatásokra. Kéri, hogy segítsenek abban, hogy minden rászorulóhoz eljuthasson az önkormányzat segítő keze.

A szociális ellátórendszer megfelelő működéséhez továbbra is tagja az önkormányzat a Mosonmagyaróvári Térségi Társulásnak, így tud gondoskodni többek között az idősek elhelyezéséről, a szociális étkezésről. Az önkormányzat szociális rendeletében megemelték a jogosultsági jövedelemhatárokat, hogy több rászoruló család helyzetén tudjanak segíteni. A beiskolázási, gyógyszer, lakhatási, étkezési térítési díj hozzájárulási, születési és temetési támogatásokkal kapcsolatosan továbbra is fordulhatnak az önkormányzathoz a hátrányos helyzetbe kerülők, ami a jelenlegi gazdasági helyzetben sokaknak létfontosságú.

A szociális tüzelő, barnakőszén beszerzése folyamatban van. Értesítik a lakosságot, amint az igénylés lehetővé válik.

Kéri, forduljanak hozzá, képviselő-társaihoz vagy munkatársaihoz bizalommal. Ezekben a nehéz időkben figyeljenek egymásra, fogjanak össze! Ha úgy látják, valaki bajban van, jelezzék, akár névtelenül is!

A beszámoló végén fontosnak tartja elmondani, hogy neki is fontos, hogy fejlődjön az infrastruktúra. Fontosak az utak, de azt gondolja, hogy az itt élő emberek fontosabbak. Fontosabb, hogy segíthessen az embereken, akik nehéz helyzetbe kerültek, és hogy működhessen a hivatal.

Kéri, ne üljenek fel a pletykáknak, rosszindulatú mocskolódásoknak a közösségi médiában. Mindenkit fogad nagy szeretettel, a kérdésekre ő, kollégái és a képviselők készséggel válaszolnak. Kéri, hogy jöjjenek be a hivatalba. A vagyonnyilatkozata nyilvános. Bármikor, bárki kikérheti! A saját családja és a képviselők családja pedig ne legyen célpont! Nem kell őket bántani, pellengérre állítani. Ennyit szeretne kérni.

Vegyék észre a szépet és jót! A falu gyarapszik, fejlődik. Ő és munkatársai folyamatosan ezen dolgoznak, és mindig a falu érdekeit tartják szem előtt. Mivel sokat dolgoznak, rengeteget, így hibázhatnak is, de a hibákat ki is lehet javítani. Köszöni azoknak a közösségeknek, magánembereknek, akik velük együtt tesznek a közös jó eléréséért!

Köszöni a megtisztelő figyelmet és a türelmet!

A Tisztelt Lakosság, a megjelent társadalmi szervezetek képviselői észrevételeket, kérdéseket tehetnek fel. Kéri, éljenek ezzel a lehetőséggel, mert a felvetett problémák a jövőben további támpontokat adhatnak a képviselő-testületnek.

A lakosság megtapsolja a beszámolót.

Hajnal László helyi lakos megjegyzi, hogy az orvosi rendelő parkolója kimaradt a felsorolásból.

A polgármester megköszöni az észrevételt, és elmondja, hogy valóban kimaradt, elnézést kér. A vállalkozó 1-2 héten belül hozzá tud látni a kivitelezéshez. A parkoló kialakítása után a háziorvos, a betegek, a mentő, a kismamák könnyen meg tudják majd közelíteni az orvosi rendelőt. Fontosnak tartja megjegyezni, hogy ez a projekt teljes egészében önerős finanszírozású.

Nusser Györgyné képviselő hozzáteszi, hogy a vállalkozási szerződést megkötötte az önkormányzat, az előleg el lett utalva a vállalkozónak. Dr. Iván Endre háziorvos egy komoly összeggel hozzájárult a parkoló megépítéséhez.

Kovacsics Csaba helyi lakos szót kér, és elmondja, hogy gratulálni szeretne mindenkinek, elsősorban a polgármesternek, hogy ilyen jó kézben van az irányítás Bezenyén. Tényleg látni, hogy Bezenye előre megy, nem hátra bármerre nézünk. A temető gyönyörű, esetleg a megvilágításán lehetne javítani.

Hiltser Mátyás alpolgármester elmondja, hogy tervben van a temető közvilágításának kiépítése, árajánlatot már kért az önkormányzat egy hálózati és egy napelemes változatra is. A jövőben megoldásra kerül ez a probléma.

Kovacsics Csaba felvet még egy problémát. A Duna utcában rettentő büdös van, a ruhák a sertéstelep szagát beveszik, ha ki van teregetve. A Duna utcaiak örülnek, ha északi szél fúj. Tud-e valamit tenni az önkormányzat ez ügyben.

A jegyző elmondja, hogy ezzel kapcsolatosan már több bejelentés érkezett, ezért voltak hatósági vizsgálatok. Szakhatóságok voltak kinn, úgymint az ÁNTSZ, a Talajvédelmi Hatóság és a NÉBIH. Vizsgálták a működést is, azonban azt állapították meg, hogy nincs probléma, a telep működése a jogszabályoknak megfelelő. Természetesen a gyakorlat azt mutatja, hogy a bűzös szag terjengése még az időjárási viszonyoktól is függ. A jelenlegi jogi szabályozás sajnos lehetővé teszi a további működést, így a hivatal nem tud tovább lépni jogilag sajnos. Így rövidtávon ezt nem lehet megoldani.

Mivel a lakosság részéről egyelőre több kérdés nem érkezett, Kammerhofer Lívia a Humán Bizottság elnökeként szót kér, és elmondja, hogy szép számmal fordulnak az önkormányzathoz segítségért az emberek. Ez egyfelől sajnálatos, másfelől jó, mert az önkormányzat tud segíteni. Arra számít, hogy meg fog nőni a segítségre szoruló családok száma a jelen gazdasági helyzetben. Tudja, hogy sokaknak nem egyszerű segítséget kérni, de akkor tudnak segíteni, ha jelzés érkezik hozzájuk. Ezért arra szólítja fel a lakosságot, hogy figyeljenek – akár a szomszédra is (száll-e a füst, ég-e a villany) – és tegyék meg a jelzést az önkormányzat vagy akár a Családsegítő Szolgálat felé! Nő az energia és az élelmiszer ára. Megkeresik, hogy milyen forrásból tudnak segítséget nyújtani.

Az idei évben eddig beiskolázási támogatásra 18 kérelem érkezett, 36 gyermeket tudtak támogatni összesen 540 ezer forint értékben. Születési támogatás iránti kérelem 4 érkezett, 200 ezer forint értékben. Lakhatási támogatással 3 főt tudtak segíteni összesen havi 25.545,- forinttal. Gyógyszertámogatással kapcsolatos kérelem 8 érkezett, illetve egy még elbírálás alatt van, ez összesen havi 51.500.- forint. Ennyi támogatást tudtak nyújtani eddig ebben az évben. Tavaly az időseket támogatták az év végi maradványösszegből, ezt idén is szeretnénk megtenni. Kéri, jelentkezzenek! Fogadják el a törődést és a segítséget! Cél, hogy mindenki komfortosabban és könnyebben élhessen a faluban.

A bizottsági tagok a beszámolót nem kívánták kiegészíteni.

A polgármester hozzáfűzi, hogy sürgős esetben rendkívüli települési és temetési támogatás formájában polgármesteri támogatás is lehetséges.

Ezt követően Sándor Vincéné Rechnitzerné Schmidt Márta levelét olvasta fel, amelyben arról tájékoztatja a falu lakosságát, hogy a Takarékbank tudna spórolni a falunak, ha az önkormányzat náluk vezetné a számláit. A képviselő kéri, hogy a következő testületi ülésen szerepeljen napirendi pontként ennek tárgyalása.

Márkus Erika polgármester elmondja, hogy egyelőre nem lehet azt tudni, hogy olcsóbb lesz-e a Takarékbank, hiszen az ajánlattételhez általuk kért adatok szigorúan banktitoknak minősülnek, így nem adhatók ki részükre. A jelenlegi számlavezető bankkal, az OTP-vel ő is és a Hegyeshalmi Önkormányzat is elégedettek. Az OTP rendszere kitűnően használható, stabil, kiszámítható banki és adminisztrációs hátteret nyújt, az ügyintézés gördülékeny. A Takarékbankkal kapcsolatosan azt mondja, érdemes megvárni az átalakulási folyamat végét, ugyanis jelenleg fúzió alatt áll. Miután ez végbement, ajánlatot lehet kérni, és az alapján lehet eldönteni, hogy melyik pénzügyi szolgáltatóval érdemesebb szerződni.

Kérdést intéz a lakosság felé, hogy van-e egyéb kérdés, észrevétel. Van-e olyan probléma, amely nem került az önkormányzat látókörébe. Megemlíti a focipálya, a temető, a bicikli út és az iskolánál a kis köz zöldterületeinek rendbe tételét. Igyekszik az önkormányzat mindenhova eljutni, hogy szép és rendezett legyen a közterület mindenhol. Megköszöni az észrevételeket, és kéri, hogy pozitív megjegyzéseket is tegyenek, hiszen úgy nagyobb örömmel végzik a munkájukat a kollégák. Megemlíti, hogy a temetőben tettek ki söprűt. Fűnyírás után le lehet vele söprögetni a sírokat. Kéri, hogy a lakosság ne várjon minden apró feladattal az önkormányzat embereire, hanem aki tud, járuljon hozzá a közösség érdekeihez akár azzal, hogy a sajátja mellett a szomszéd sírt is lesöpri.

Kammerhofer Róbert, a Horvát Nemzetiségi Önkormányzat elnöke szót kér. Megjegyzi, hogy tanácskozási joggal ő is kinn ülhetne a testület asztalánál. A polgármester elmondja, hogy van elég szék, elnök úr ült le a lakossági sorba.

Kammerhofer Róbert a következő kérdést teszi fel. Mi az a plusz tevékenység, amit az önkormányzat végez annak érdekében, hogy az adóbevételeken felül plusz bevételre tegyen szert az elmúlt 3 évben. 76 millió forintnyi belterületi telekadó bevételi terv szerepel a költségvetésben. Például az ipari parkban értékesítettek-e területet? Hoztak-e olyan céget, amely bármilyen tevékenységgel hozzájárulna a plusz bevételek megszerzéséhez, például iparűzési adó megfizetésével? 2006-ban az akkori testület a korábbi polgármester személyével kitalált egy belterületi telekadót. Vállalkozó fizette, ameddig tudta. Nem tudta, felszámolásra került.

Kammerhofer Lívia képviselő hozzáfűzi, hogy aztán az ügyvéd jól járt a felszámolással, ugye?

Kammerhofer Róbert válaszol, hogy majd erre is rá fogunk térni később. De most arra szeretne választ kapni, hogy mit tett hozzá a választások óta a jelenlegi testület és polgármester asszony a falu pénzügyeinek gyarapításához.

Kammerhofer Lívia hozzáfűzi, hogy a jelenlegi testület többmilliós hiánnyal küzdő költségvetést, eladósodott önkormányzatot vett át, és hozott helyre.

Nusser Györgyné, a Pénzügyi Bizottság elnöke elmondja, hogy az önkormányzat pályázati forrásokat keresett a fejlesztésekre. 2019-2022 években mindösszesen közel 555 millió forint érkezett pályázati forrásokból. Ezeket teljes egészében a falu fejlesztésére fordították.

Márkus Erika hozzáfűzi, hogy ezekhez a forrásokhoz az önkormányzat még tett hozzá saját forrásból.

Kammerhofer Róbert megjegyzi, hogy a belterületi telekadóból származó bevételek az előző vezetésnek köszönhetők, amiből hozzá tud tenni a pályázatokhoz az önkormányzat.

Kammerhofer Lívia elmondja, hogy ő erre büszke is, mert ez egy nagyon jó ötlet volt. Csak arra viszont kevésbé büszke, hogy hol sikerült úgy félrecsúszni, hogy aztán a mínusz ugyanennyivel, sőt még többel sikerült átadni az önkormányzatot, és lehetetlen helyzetbe hozni a falut. Azt nem érti, hogy akkor hogyan lehetett mindenféle ügyvédeknek sikerdíj gyanánt sok tízmillió forintot kifizetni. Érdekes módon Hegyeshalomnak nem kellett ilyen díjat fizetnie senkinek, mégis megkapta a felszámolásból neki járó összeget.

Kammerhofer Róbert szó szerinti jegyzőkönyvezést kér.

Kammerhofer Lívia folytatja. Hogy sikerült úgy elcsúszni, hogy a sok milliós támogatásból épített ipari park olyan lehetetlen konstrukció, hogy nagyon nehéz értékesíteni. És érdekes módon, az a vállalkozó önként és dalolva fizetett vissza egy csomó pénzt az önkormányzatnak szintén sok tízmillió forint értékben, akivel elnök úr egyezett meg, mindenféle mutyi keretében.

Kammerhofer Róbert azt ismételgeti, hogy szó szerinti jegyzőkönyvezést kér, míg a lakosság tapsol. Majd kéri, hogy képviselő asszony pontosabban fogalmazzon a mindenféle mutyi tekintetében.

Márkus Erika polgármester közli, hogy a közmeghallgatást ő vezeti, így szeretne válaszolni.

Kammerhofer Róbert ragaszkodik, hogy Kammerhofer Lívia képviselő válaszoljon, hiszen meg lett vádolva, meg lett rágalmazva. Szeretné tudni, hogy mit takar a mutyi kifejezés.

Kammerhofer Lívia azt válaszolja, hogy elnök úr ezt jobban tudja.

Mivel az indulatok kezdenek elszabadulni, és a hangzavar egyre nagyobb, Kammerhofer György helyi lakos bekiabálja, hogy „Törpe, fogd be a pofádat!” A falu lakossága megtapsolja.

Hajnal László helyi lakos szót kér, és elmondja, hogy neki Kammerhofer Róbert 2 éve megígérte, hogy válaszol arra, hogy hogyan lehetett olcsón eladni négyzetméterenként azt a telket, amit eladott annyi pénzért. Még most sem adott rá választ.

A közönségből bekiabál valaki, hogy pedig 15 nap eltelt! A lakosság megtapsolja.

Kammerhofer Róbert kérdéssel válaszol Hajnal Lászlónak, hogy természetesen ugye a bíróság előtt is vállalja-e azt, amit most mondott, és a jegyzőkönyvbe rögzítésre kerül.

Hajnal László azt válaszolja, hogy igen. És biztosan a 2 évvel ezelőtti jegyzőkönyvben is szerepel az, hogy akkor elnök úr megígérte neki, hogy válaszolni fog.

Kammerhofer Róbert közli, hogy szeretne tovább menni a napirendi pontokkal, mármint a kérdéseivel kapcsolatosan. Kérdezi, hogy akkor most ő nem kérdezhet?

Dr. Gáli Péter jegyző elmondja, hogy ez nem testületi ülés, de, felteheti a kérdéseit A közmeghallgatás keretein belül kérdést, javaslatokat lehet tenni a lakosság által. Ezért van külön szabályozva az SzMSz szerint és az Mötv szerint is.

Kammerhofer Róbert folytatja. A választások után a Kisalföldben történt egy nyilatkozat, amelyben rágalmaztak. Becsületsértés és vád történt. Megtörténtek a nyilatkozatok a testület részéről. Megtörténtek a büntető feljelentések. Ezek lezárultak.

Márkus Erika megjegyzi, hogy nem zárultak le.

Kammerhofer Róbert folytatja azzal, hogy a testület a legnagyobb nyilvánosságot ígérte a tekintetben, mikor a tetemre hívás történik a személyével kapcsolatban. De ezekkel az eljárásokkal kapcsolatban, hogy hogyan zárultak, miképp zárultak, mi történt ezzel kapcsolatban, és mennyibe került – semmi nem hangzott el. Szeretne erre választ kapni.

Márkus Erika elmondja, hogy az eljárás nem zárult le, így folyamatban lévő ügyről nem nyilatkozhatnak.

Kammerhofer Róbert azt válaszolja, hogy itt három feljelentés történt, abból kettő lezárásra került, egy még folyamatban van pótmagánvádas eljárás keretében. Felteszi tehát a kérdést, hogy mennyibe került az önkormányzatnak az, hogy közpénzből fizettek jól menő ügyvédeket.

A polgármester válaszában közli, hogy 15 napon belül választ fog kapni elnök úr, mert pontosan ki kell számoltatnia a pénzügyes kollégával.

Kammerhofer Lívia hozzáfűzi, hogy kevesebbe, mint a Szlamka Úr.

A megjelent lakosság nevet és tapsol. Kammerhofer Róbert ismét szó szerinti jegyzőkönyvezést kér.

Elnök úr megköszöni a választ, és folytatja. Ezek közül az eljárások közül egy még folyamatban van, ezt hallottuk a polgármester asszonytól. A többivel kapcsolatban, ami lezárásra került, történt-e tájékoztatás a szélesebb publikum tekintetében, hogyan zárult le, mi lett a lezárás, mit állapított meg a rendőrség, mit állapított meg az ügyészség. Majd a lakossághoz fordul, hogy kapott-e tájékoztatást.

A polgármester elmondja, hogy amint lezárul az utolsó is, lesz tájékoztatás. Mivel minden mindennel összefügg, a folyamatban lévő üggyel kapcsolatban nem nyilatkozhat.

Dr. Gáli Péter kérdezi, hogy hol van az leírva, hogy tájékoztatást kell erről adni minden létező, állandó bejelentett lakcímmel rendelkező állampolgár részére.

Kammerhofer Róbert azt válaszolja, hogy nincs leírva. De az sincs leírva, hogy hamisan kell vádolni.

Kammerhofer Lívia megjegyzi, hogy ezt a kettős mércét nem szereti. Az elnök úr mindenkit megvádolhat hamisan, sejtethet, hogy ezt meg azt lopta el, és a többi. De érdekes módon ….

Kammerhofer Róbert közbeszól, hogy feljelentett-e ő valakit.

Kammerhofer Lívia azt válaszolja, hogy majd biztosan meg fogja tenni. De azonban a különböző közösségi média felületeken – ami talán még aljasabb – nem átalja rágalmazni a képviselő-testületet, megvágni a mondatait félig.

Kammerhofer Róbert kéri, hogy a jegyzőkönyvbe legyen rögzítve, hogy az állítás szerint ezt ő teszi. Képviselő asszony őt vádolja, hogy megvágja.

Kovacsics Csaba helyi lakos bekiabál, hogy elnök úr keressen egy feleséget, aki szüljön neki gyereket és azokkal foglalkozzon!

Kammerhofer Róbert azt válaszolja, hogy ez a történet nem a magánéletről szól, hanem az önkormányzat gazdasági működéséről. A következő kérdése az ipari parkkal kapcsolatos, amelyet az előző testület megálmodott, és sikerült egy pályázat keretében kivitelezni. Mi az oka, hogy az önkormányzat nem értékesíti a megmaradt ipari park területeket? Miért kértek fel egy külön céget az értékesítésre, holott annyi profi ül itt az asztalnál?

A polgármester tisztelettel tájékoztatja elnök urat, hogy 2023-ban a megvásárolt területen az ingatlan tulajdonosa fejlesztéseket tervez, tájékoztatott róla. A megmaradt területek értékesítésére több kísérlet történt, azonban az ingatlannak értékbecslő által meghatározott értéke van. A jelenlegi önkormányzat közvagyonnal nem szórakozik. Ez azt jelenti, hogy a közvagyont annál alacsonyabb áron nem értékesítjük, mint amit az értékbecslő megállapított. Még ötszáz forinttal kevesebbért sem adhatjuk el négyzetméterét.

Kammerhofer Róbert közbekérdez, hogy három év alatt nem sikerült értékesíteni?

A polgármester elmondja, hogy úgy gondolja, hogy ebben a gazdasági helyzetben ne kérje számon az önkormányzatot. Volt érdeklődő, de a becsült értéknél olcsóbban szerette volna megvenni az ingatlanokat. Az önkormányzat költségvetésénél nagyon szigorú szabályok szerint kell működni. A vagyonrendeletben le van írva.

Kammerhofer Róbert újabb kérdést tesz fel. Mi az oka, hogy az egyetlen céget, ami területet vásárolt, akadályozták abban, hogy megkezdje a tevékenységét, megvalósítsa a gyárat. Beperelték, holott Németországban a mai napig 704 alkalmazottja van, Nyugat-Európában monopol helyzetben van. Ezt a gyárat, amit ide tervezett, Karcagon építi meg. Mi az oka ennek?

A polgármester elmondja, hogy a cégvezető tájékoztatása szerint Bezenyén 2023-ban kezdik meg a fejlesztést.

Kammerhofer Róbert megkérdezi, hogy mi az oka annak, hogy ezt a céget beperelték.

Márkus Erika elmondja, hogy az az ok, hogy elnök úr, akkori polgármesterként jóval olcsóbban adta el a területet, mint amennyiért valójában az ingatlan értékbecslő felértékelte.

Kammerhofer Róbert ismét szó szerinti jegyzőkönyvezést kér. Kammerhofer Lívia hozzáfűzi, hogy szerinte ezt már csinálják maguktól is.

Kammerhofer Róbert kéri, hogy szó szerint legyen rögzítve, hogy az ok az, hogy ő olcsóbban értékesítette.

Márkus Erika folytatja azzal, hogy az ingatlantulajdonos kifizette azt a különbözetet, amit a bíróság megállapított, az ingatlan értékbecslés alapján megállapított és ténylegesen kifizetett értéke között. Bíróság előtt megállapodott a cég az önkormányzattal, és kifizette a különbözetet.

Kammerhofer Róbert megjegyzi, hogy azóta egy fillért nem hoz a falunak ez a gyár, ami iparűzési adót fizetett volna, és ötven feletti munkahelyet teremtett volna.

Kammerhofer Lívia reagál, miszerint ez feltételezés, ezt nem tudhatják.

Márkus Erika elmondja, hogy azt gondolja, hogy a kampányidőszak még nem jött el. Ezentúl azt tanácsolja elnök úrnak, hogy ha többet szeretne tudni annak okáról, hogy miért nem kezdte még meg a tevékenységet a cég, akkor kérdezze meg a cég vezetőjét.

Kammerhofer Róbert további kérdést tesz fel. A papréti szennyvízhálózattal kapcsolatban, amire az előző testület az ő vezetésével pályázott. Három év telt el, és Papréten a mai napig nincs rendben a szennyvízhálózat.

Márkus Erika elmondja, hogy át lett adva az Aquának.

Kammerhofer Róbert pontosítja a kérdést. Ki a felelős azért, hogy Papréten nem működik még a mai napig sem normálisan a rendszer? Mi az ok, hogy a választások után két és fél évvel ez a pályázat még nem lett lezárva, és nem működik úgy a papréti rendszer ahogy kell?

A lakosság köréből bekiabál valaki: Rossz volt a pályázat!

Kammerhofer Róbert kijelenti, hogy a képviselő-testülettől várja a választ.

Márkus Erika ismételten elmondja, hogy át lett adva az Aquának. Részletesebben 15 napon belül tud választ adni.

Kammerhofer Róbert kéri, hogy ez is legyen jegyzőkönyvezve, hogy Polgármester Asszony először azt mondja, hogy át lett adva az Aquának, majd azt mondja, hogy 15 napon belül válaszol. Majd folytatja a következő kérdésének felvezetésével.

Volt itt egy - nevezzük időközi választásnak – TSZ-szel kapcsolatos népszavazás. Majd Kammerhofer Gyögyhöz fordul azzal, hogy ő volt ennek a népszavazásnak a kezdeményezője.

A polgármester közbeszól, miszerint itt most őt és a testületet lehet kérdezni, nem a lakosságot.

Kammerhofer Róbert elfogadja a figyelmeztetést, és felteszi a kérdést. Ki írta ki ezt a kérdést, hogy „Akarja-e Ön, hogy száznál több telek legyen kialakítva ezen a területen?”

A polgármester azt válaszolja, hogy elnök úr, ha tudott volna jobb kérdést megfogalmazni, elindíthatta volna ő maga is a népszavazást.

Kammerhofer Róbert szerint, aki itt ül, nem kell jogi végzettséggel rendelkeznie ahhoz, hogy értelmezze azt, hogy az, hogy akarja-e többet száznál az azt jelenti, hogy kilencvenkilencet vagy százat megcsinál, a maradék harmincnégyet pedig nem. Így tették fel a kérdést. A kérdésem pedig az, hogy többen megállították, azzal, hogy amikor az aláírást gyűjtötték, akkor nem így látták a kérdést, hanem úgy, hogy „Akarja-e Ön, hogy ott lakópark létesüljön?”. Igen vagy nem? Hogyhogy ez a kérdés utána egy csúsztatásba vált át?

Kammerhofer Lívia válaszol. Ezt a kérdést hitelesítették. Úgyhogy nem is értem a kérdést?

Kammerhofer Róbert megkérdezi, hogy miért így lett feltéve a kérdés?

A polgármester elmondja, hogy ez lakossági kezdeményezés volt.

Kammerhofer Róbert elmondja, hogy a kérdés úgy volt föltéve, hogy „Akarja-e Ön, hogy száznál több lakóingatlan épüljön?” Szerinte józan paraszti ésszel bíró ember ezt úgy értelmezi, hogy akkor kilencvenkilencet vagy százat kivitelezhet, és a maradék harmincnégyet nem. Tehát miért vették hülyére a falut? Ez a kérdésem, mert rengetegen nem mentek el szavazni.

Kammehofer Lívia közbevág, miszerint „Mert erre bíztattad őket! Ezt mondtad, hogy mi a francnak, mert akkor kilencvenkilencet úgyis megépül.” Majd folytatja, hogy nem kell túlértelmezni a dolgokat. Nem kell okosabbnak lenni, mint az élet. Nem is érti elnök úr felháborodását. Ha elutasítja a falu, akkor nulla épül meg.

Kammerhofer Róbert nem érti, hogy Kammerhofer Lívia ezt tényleg így látja. A választ azonban elfogadja.

Dr. Gáli Péter jegyző észrevételt tesz. A kérdésfeltevés jogszerű volt, megállt. Az aláírásgyűjtő ív hitelesítésre került. A hitelesítés megállt a Nemzeti Választási Irodán, és a Nemzeti Választási Bizottságnál is. Magyarul, azon aztán már lehet elmélkedni, hogy a kilencvenkilenc az jó vagy nem jó, és majd bírói fórumra lehet vinni, és gondolom majd el fogja….

Kammerhofer Róbert közbekiabál, hogy az érdektelenség oka a kérdés nem egyértelmű feltevése volt. Félrevezették az embereket.

Kammerhofer Lívia válaszol, miszerint elnök úr vezette félre az embereket, amikor ezzel kampányolt!

Kammerhofer Róbert folytatja. A választásokkal kapcsolatban szeretne még észrevételt tenni. Három szórólap került leszórásra. Abból a háromból egyet vállalt polgármester asszony a saját nevével. Az úgy rendben van. A másik kettőt ki készítette?

Kammerhofer Lívia válaszol: „Én.” Nem kell ehhez Sherlock Holmes-nak lenni. Édesapám, Kammerhofer György volt a népszavazás szervezője, kezdeményezője.

Kammerhofer Róbert elmondja, hogy akkor már érti, hogy miért volt az első tökéletesen olyan, mint a 2006-os választási kampányában leszórt történet.

Kammerhofer Lívia válaszol, miszerint azt a szöveget is ő írta, és elnök úr az utolsó választási kampányában sem átallotta - mert még ahhoz is lusta volt, hogy saját kampányszöveget írjon – egy az egyben átemelni a 2006-os újságokból, amit szintén ő írt. Szóval még fel is háborodhatott volna, de azt mondta, hogy ez inkább igazi elismerés az ő munkájára való tekintettel. Összefoglalóan elmondja, hogy tehát ő volt, aki a szórólapot készíttette, és ez nem is volt titok, ha végig gondolják, hogy ki a népszavazás kezdeményezője.

Kammerhofer Róbert következő kérdése az, hogy mi az oka, hogy a honlapra nincsenek feltéve a 2022. évi jegyzőkönyvek.

Polgármester Asszony azt válaszolja, hogy folyamatban van.

Kammerhofer Róbert folytatja azzal, hogy feltenné az utolsó kérdését, ami a laktanyával kapcsolatos. Kérdezi, hogy elolvasták-e, értelmezték-e a laktanyával kapcsolatban kötött szerződést, amikor ideérkeztek. A laktanyát az akkori vevő, a Szeredi - 2008-ban, amikor a laktanyát értékesítettük – rekultivációs kötelezettséggel vette meg. Olvasták-e, hogy mire vásárolták ezt a területet. Kammerhofer Líviához intézve azt fűzi hozzá, hogy neki, és Kovács Balázs Pénzügyi Bizottsági tagnak tudnia kellett erről. A laktanyát turisztikai céllal vásárolták meg. Így van? Szóval olvasták… Annak ellenére döntöttek úgy a laktanyával kapcsolatban, hogy belterületbe minősítették. Mi alapján történt ez? Kérelemre? Alpolgármester úr azt mondta egy nemzetiségi ülésen, hogy mindig jöttek kéréssel.

Hiltser Mátyás alpolgármester visszakérdez, hogy ő valóban ilyet mondott-e.

Kammerhofer Róbert folytatja azzal, hogy így van. Kérdése az, hogy a Testület – amikor belterületbe vonta a laktanyát – ezért kértek vagy kaptak-e valamit, hogy belterületbe vontak egy olyan területet, amit nem rekultiváltak. Pontosítja a kérdését, miszerint a falu kapott-e valamit ezért. Természetesen a községre gondol, nem a képviselőkre.

Szakos Géza képviselő szót kér, és elmondja, hogy bár nem kívánt hozzászólni, de nem is érti, hogy a többiek miért nem válaszolnak. Természetesen kaptak érte adót. Azt az adót kapták meg, amit hosszú-hosszú évekig nem fizettek meg, mert mindenféle harc volt az előző hivatal, meg a tulajdonos között. És még kapták egy pernek a lezárását, mert megegyeztek abban, hogy a tulajdonos kifizeti visszamenőleg is az adót, az önkormányzat pedig eláll attól a pertől, aminek sok éve már se füle, se farka nem volt. Szerinte ez a falu szempontjából egy hasznos dolog volt.

Kammerhofer Róbert megköszöni a választ. Hozzáfűzi azonban, hogy csúsztatásokkal van teli. Tehát volt egy per, amiben az önkormányzatot perelték. Ezt a 99 százalékosan nyert pert meg kellett volna várni, várni kellett volna még egy hónapot. Az önkormányzat ettől a pertől elállt. A felszámolási eljárásban be lett perelve a laktanya azért, mert nem fizette a belterületi adót, s majd nem fizette a kirótt ingatlanadót. Igaz-e – a jegyzőhöz intézi a kérdést - , hogy a pénzügyi bizottság elnökasszonya az első körben, a megválasztásukat követően az első hónapban átment a hegyeshalmi hivatalba, és verte az asztalt, hogy a laktanya tulajdonosa, azaz az egyik „szponzora” terhére kirótt adót engedjék el. Igaz-e vagy nem?

Dr. Gáli Péter jegyző azt válaszolja, hogy ez így nem igaz. Nem.

Kammerhofer Róbert visszakérdez, hogy ha így nem, akkor hogyan?

Dr. Gáli Péter jegyző azt válaszolja, hogy sehogyan. Sehogy.

Kammerhofer Róbert ezt is kéri szó szerint jegyzőkönyvbe venni.

Márkus Erika polgármester figyelmezteti Kammerhofer Róbertet, hogy ne hozza kellemetlen helyzetbe még az adóhatóságot, a jegyző urat is. Azt gondolja, hogy elég ebből az „ingyen cirkuszból”. Ez most már kezd elmenni egy ilyen formába. Felteszi a kérdést, hogy a lakosság részéről van-e még egyéb kérdés, észrevétel.

Kammerhofer Róbert válaszol, hogy neki még van. A Szakos Géza az ő szemében még alpolgármester. „Annyira szeretem a Gézát, hogy imádjuk egymást.” Az alpolgármesteri tisztségéből történő visszahívása jogilag hol tart? Az ő olvasatában ez nem biztos, hogy jogszerű volt.

Márkus Erika polgármester szó szerint kéri jegyzőkönyvezni, hogy felkéri az elnök urat, hogy keresse meg a joghézagot.

Szakos Géza szeretne erre válaszolni. Szerinte ez egy gerinctelen húzás volt, de ő egyszerűen lenyelte, és tudomásul vette, hogy ez így van.

Kammerhofer Róbert pontosítja a kérdését. Törvényes volt-e?

Szakos Géza azt válaszolja, hogy nem tud róla.

Dr. Gáli Péter jegyző a kérdés pontosítását kéri. Az a kérdés, hogy jogszerű volt-e vagy nem volt jogszerű?

Kammerhofer Róbert azt mondja, hogy igen, erre szeretne választ kapni.

Dr. Gáli Péter jegyző azt válaszolja, hogy igen, jogszerű volt a visszahívás. Abban az időszakban és akkor jogszerű volt. Ez a kérdés megjárta a törvényességi főosztályt.

Kammerhofer Róbert elmondja, hogy a TSZ -szel kapcsolatosan – mivel tulajdonrésze van ott – felkéri a jegyzőt, hogy menjen ki és nézzen szét egyszer ott, és azt is nézze meg, amit a kanális mögötti területen letettek. Rothadó, bűzös bálák vannak ott. Ezekre is sort kellene keríteni.

Dr. Gáli Péter jegyző azt válaszolja, hogy rendben, majd sort kerítenek rá.

Mivel több kérdés, észrevétel nem érkezett, Márkus Erika polgármester megköszöni a részvételt, és a közmeghallgatást 19:37 órakor bezárja.

 Márkus Erika dr. Gáli Péter

 polgármester jegyző